Ses redes hoekom jy groen tee behoort te drink | SAUK.co.za - Nuus.info
Groentee, wat reeds vir duisende jare in China gedrink word, help na bewering met streshantering en gewigsbeheer.
Alle soorte tee – groen, swart en woeloeng – word uit die Camellia sinensis-plant vervaardig, maar deur verskillende metodes te gebruik.
Vars blare word gestoom om groentee te maak, terwyl gisting betrokke is by swart en woeloengtee.
Groenteeblare is dus veronderstel om meer antioksidante te bevat as die ander soorte.
Groentee bevat ook B-vitamiene, folaat, mangaan, kalium, kaffeïen en ander antioksidante, veral katekiene.
Hier volg ’n paar redes waarom ’n koppie groentee per dag die dokter kan laat wag.
Volgens Japannese navorsers kan slegs een koppie groentee per dag die risiko vir hartsiektes en voortydige sterfte verlaag.
Tydens ’n studie oor vier jaar, waarby 90 000 mense van 40 tot 69 jaar oud betrokke was, het navorsers bevind hoe meer groentee mense drink, hoe skraler was die moontlikheid dat hulle aan hartsiektes, ’n beroerte of respiratoriese siektes sou sterf.
Vroue wat net een koppie groentee per dag gedrink het, se risiko vir vroeg sterf, was 10 persent laer, maar hierdie syfer het tot 17 persent gestyg as hulle vyf koppies of meer per dag geniet het.
Die studie, wat verlede jaar in die Annale van Epidemiologie gepubliseer is, het ook getoon dat groentee dieselfde uitwerking het op mans.
Verligting van allergieë
Groentee kan mense help wat aan seisoenale allergie ly.
’n Studie wat in 2007 gedoen is en in die tydskrif Cytotechnology gepubliseer is, het getoon die polifenol in die tee kan allergieë verminder wat met stuifmeel verband hou.
Kwersetien, ’n flavonol wat natuurlik in die tee voorkom, kan ook ’n reaksie op histamien verlig.
Help moontlik om bloeddruk te verlaag
’n Oorsig van 2014 oor gepubliseerde studiestukke het gekyk of groentee bloeddruk kan help verlaag.
Daar was bewyse van ’n effense verlaging by mense met hoë bloeddruk wat groentee gedrink het.
Dit is egter nie duidelik of dit sal lei tot klinies betekenisvolle resultate nie, soos vir die voorkoming van die aanvang van hartsiektes of ’n beroerte.
In 2013 het ’n hersiening van 11 studiestukke, waarby meer as 800 mense betrokke was, getoon die daaglikse inname van groen- en swart tee (as drankie of in kapsulevorm) kan danksy die katekiene daarin help met die verlaging van cholesterol en bloeddruk, albei belangrike oorsake van hartsiektes en beroerte.
Dit is egter nog onduidelik hoeveel groentee ’n mens daagliks moet drink sodat jou gesondheid daarby kan baat vind.
Bron – Huisgenoot Deur Saskia Hill op Februarie 24, 2016
Voordele vir Koffie drinkers »